作者:李白
標題:永王東巡歌十一首
內容:永王正月東出師，天子遙分龍虎旗。樓船一舉風波靜，江漢翻為雁鶩池。三川北虜亂如麻，四海南奔似永嘉。但用東山謝安石，為君談笑靜胡沙。雷鼓嘈嘈喧武昌，雲旗獵獵過尋陽。秋毫不犯三吳悅，春日遙看五色光。龍蟠虎踞帝王州，帝子金陵訪古丘。春風試暖昭陽殿，明月還過鳷鵲樓。二帝巡遊俱未回，五陵松柏使人哀。諸侯不救河南地，更喜賢王遠道來。丹陽北固是吳關，畫出樓臺雲水間。千巖烽火連滄海，兩岸旌旗繞碧山。王出三山按五湖，樓船跨海次陪都。戰艦森森羅虎士，征帆一一引龍駒。長風掛席勢難回，海動山傾古月摧。君看帝子浮江日，何似龍驤出峽來。祖龍浮海不成橋，漢武尋陽空射蛟。我王樓艦輕秦漢，卻似文皇欲渡遼。帝寵賢王入楚關，掃清江漢始應還。初從雲夢開朱邸，更取金陵作小山。試借君王玉馬鞭，指揮戎虜坐瓊筵。南風一掃胡塵靜，西入長安到日邊。